Pressevinkler for Internet Week Denmark

* Internet Week Denmark er et Smart Aarhus-initiativ, der fejrer internettets betydning for erhvervslivets udvikling– privat såvel som offentligt – samt for vores allesammens hverdag.
* Internettet får en stadig større betydning for den danske økonomi. Fra 28. april til 2. maj 2014 vil festivalen med inspirerende oplæg, paneldebatter og workshops tiltrække international opmærksomhed om de digitale styrker i Aarhus og Danmark.
* Aarhus Kommune støtter Internet Week Denmark med 1,5 millioner kroner, og Business Region Aarhus støtter med 300.000 kroner. Alt derudover skabes ved *crowd sourcing* og *crowd funding*. Ud over en række officielle hovedevents skabes Internet Week Denmark af virksomheder og institutioner, der sponsorerer og arrangerer egne events i Aarhus og omegn. Mød nogle af dem herunder.

**Borgmester i Aarhus Jacob Bundsgaard (S):**

*– Internettets introduktion i Danmark for 20 år siden blev i høj grad drevet af folk i Aarhus. Derfor er det oplagt, at byen nu bliver vært for en internetfestival. Ambitionen er, at Internet Week Denmark skal være en tilbagevendende national event, der retter det internationale søgelys på hele Danmark som digitalt hotspot.*

*– Med Internet Week Denmark får vi samtidig sat fokus på, at den digitale økonomi både nu og i fremtiden er en stærk driver for vækst og udvikling. Den digitale økonomi udgør mere end 6 procent af bruttonationalproduktet og har potentiale til mere. Derfor er det vigtigt, vi understøtter de digitale iværksættere og virksomheder og er med til at skabe udviklingsmuligheder, som kan bidrage til væksten i dansk økonomi.*

**FAKTA:** Internet Week Denmark er et af kerneprojekterne i Smart Aarhus, der er et partnerskab mellem Aarhus Universitet, Region Midtjylland, VIA University College, Alexandra Instituttet, Teknologisk Institut, Systematic og Aarhus Kommune.

**KONTAKT:** For yderligere citater eller uddybning, kontakt venligst borgmester Jacob Bundsgaard på 89 40 21 00 eller via borgmester@aarhus.dk.

Stibo/CCI: Hackere skal nytænke journalistik og sætte fokus på digitale udfordringer for ældre

Aarhus-baserede Stibo/CCI vil blandt andet stå bag en såkaldt *hackathon*, hvor Stibo/CCI sammen med den verdensomspændende sammenslutning af journalister og udviklere, Hacks/Hackers, sætter fokus på journalistikken i den digitale tidsalder.

**Marketing Manager i CCI Kim Svendsen:**

*– I løbet af nogle intense timer vil en række vanvittigt kreative og dygtige hybrider mellem journalister og webudviklere forsøge at nytænke og genopfinde journalistikken og den måde, vi i dag indsamler og forbruger nyheder på. Vi kalder det Rebooting journalism.*

Stibo-gruppener også initiativtager til en såkaldt *hack for charity*. Folkestedet på Carl Blochs Gade lægger rammerne til en seance, hvor 150 ældre fra kommunens lokalcentre og en række kreative kræfter vil forsøge at finde løsninger på nogle af de udfordringer, den ældre generation støder på i et gennemdigitaliseret samfund.

**Marketing Manager i CCI Kim Svendsen:**

*– Alene i Aarhus Kommune er der flere tusinde ældre, der ikke benytter internettet og dermed er sat helt af i forhold til dagligdags-services som NemID, Digital Post og så videre. En del af Stibo-fondens formål er at støtte almennyttige projekter, og vi mener, det er nødvendigt at sætte fokus på og hjælpe en hel generation, som i princippet har givet fortabt over for vores digitale samfund.*

**FAKTA**: Stibo-gruppen består blandt andet af et af Europas største trykkerier, og via datterselskabet CCI står virksomheden bag softwareløsninger til mediehuse som New York Times, USA Today, Die Welt og mange flere. Stibo-fonden støtter Internet Week Denmark økonomisk, og Stibo/CCI deltager som arrangør af flere events.

**KONTAKT**: For yderligere citater eller uddybning, kontakt venligst Marketing Manager i CCI Kim Svendsen på 24 22 55 88 eller via ksve@ccieurope.com.

VIA University College: Skab forretning med sociale medier og teknologier

Danmarks største professionshøjskole, VIA University College, har planlagt adskillige konferencer og workshops i løbet af Internet Week Denmark.

Blandt andet arrangerer VIA Design + Business sammen med brancheorganisationen Dansk Mode & Textil og branchenetværket Headstart Fashion en innovationskonference om, hvordan mode- og livsstilsbranchen kan skabe forretning med sociale medier. Blandt talerne på konferencen – som finder sted i Aarhus onsdag den 30. april – er forfatter, foredragsholder og strategisk rådgiver Stefan Lindegaard samt kreativ direktør, chefredaktør og modedebattør Uffe Buchard.

**Prorektor for VIA University College Peter Friese:**

– *VIA University College har en klar digitaliseringsdagsorden. Vi skal sikre, at vores uddannelser er digitalt tidssvarende, og samtidig skal vi være med til at skabe innovation i erhvervslivet. Det er derfor helt naturligt for os at deltage i Internet Week Denmark som sponsor og som arrangør og medarrangør af en række forskellige arrangementer, der alle – med internettet som omdrejningspunkt – har fokus på at skabe innovation og vækst i samspil med brugerne*.

**FAKTA:** VIA University College er en del af Smart Aarhus-partnerskabet, der står bag Internet Week Denmark.

**KONTAKT:** For yderligere citater eller uddybning, kontakt venligst chefkonsulent Flemming Binderup Gammelgaard på 87 55 05 29 eller via flbg@viauc.dk.

Creuna: Undgå brain drain

Det digitale bureau Creuna vil med deltagelsen i festivalen blandt andet sætte fokus på de rekrutterings- og fastholdelsesudfordringer, der er virkeligheden i den digitale sektor i Aarhus og Danmark.

**Direktør i Creuna, Aarhus, Roar Nissen:**

*– Vi mærker på egen krop, at talenter søger mod digitale hotspots som London og Berlin. Vi ser derfor et stort behov for at fremhæve Danmarks talenter og skabe de bedste vilkår for at udvikle dem. I modsat fald risikerer vi at miste talenterne og hele virksomheder til andre hotspots, der tilbyder bedre vilkår, siger direktør i Creuna, Aarhus Roar Nissen.*

**FAKTA**: Creuna er både founding partner og medarrangør og har været med fra begyndelsen til konceptudvikling af Internet Week Denmark. Creuna står også bag festivalens visuelle identitet og nye website.

**KONTAKT**: For yderligere citater eller uddybning, kontakt venligst direktør i Creuna, Aarhus, Roar Nissen på 22 49 83 29 eller via roar.nissen@creuna.dk.

**Kontakt Internet Week Denmark**

Sekretariatet bag Internet Week Denmark består af de digitale bureauer Seismonaut og Creuna samt Aarhus Kommune.

For yderligere oplysninger om Internet Week Denmark, kontakt venligst projektleder Mai Skou Wihlborg på 40 51 68 83 eller via mai@internetweekdenmark.com.

⎯Se video med projektleder Mai Skou Wihlborg: [kortlink.dk/dqdy](http://kortlink.dk/dqdy)

⎯Se video med borgmester Jacob Bundsgaard: [kortlink.dk/dqe2](http://kortlink.dk/dqe2)

**Find os på:**

⎯Twitter: [twitter.com/internetweekdk](http://www.twitter.com/internetweekdk)

⎯Facebook: [facebook.com/internetweekdenmark](http://www.facebook.com/internetweekdenmark)

⎯LinkedIn: [linkedin.com/groups/Internet-Week-Denmark-7419093](http://www.linkedin.com/groups/Internet-Week-Denmark-7419093)

⎯Flickr: [flickr.com/photos/internetweekdenmark/](http://www.flickr.com/photos/internetweekdenmark/)

Læs mere, og tilmeld dig vores nyhedsbrev på [internetweekdenmark.com](http://www.internetweekdenmark.com).